Here is a page extracted from Wikipedia that may contain CSS, HTML, and a lot of unformatted text.

Title: سان كيتس ؤنيڤيس
Content: سان كيتس ؤنيڤيس ولا "لفيديرالية د سيدي كريسطوفر و نيڤيس" (بلينݣليزية: Saint Kitts and Nevis) هي بلاد جات ف لكاريبي. هي أصغر بلاد ف لقارة د أميريكا كاملة من ناحية لمساحة و تا السكان، و فيها جوج د لجزر بيناتهم 3 كيلومطر د لبحر. أقرب لجزر ليها هوما لجزر د لكاريبي لهولاندية، و سانت مارتين، و أنتيݣوا وباربودا. سان كيتس ؤنيڤيس هي لبلاد لوحيدة ف لمنطقة د لكاريبي اللي عندها نظام فيديرالي.

كانت سان كيتس ؤنيڤيس من أول لبلدان اللي ستعمروها لأوروپيين ف لكاريبي، و حتلوها فرانسا و بريطانيا بجوج. سان كيتس ؤنيڤيس هي آخر بلاد ستاقلات من بريطانيا ف لكاريبي، و ولاّت بلاد مستاقلة ف 1983. واخا ستاقلات، بقات عندها علاقة مزيانة مع بريطانيا، دخلات للمنضمة د لكومونويلث، و لملك تشارلز التالت هو لملك د لبلاد.

تيسكنو سان كيتس ؤنيڤيس تقريبا 52.000 ديال الناس، و لعاصمة ديالها هي باس طير. اللغة الرسمية د لبلاد هي لينݣليزية، و عاد كاينة اللغة د لكريول اللي كيهضروها بزاف د الناس. لفلوس اللي كاتخدّم هي الدولار د شرق لكاريبي. سان كيتس ؤنيڤيس بلاد داخلة مع بزاف د لمنضمات دولية بحال لأمم لمتحدة، لبنك الدولي، صندوق النقد الدولي و لمنضمة د الدول لأمريكية.

عيون لكلام 

 
بلدان د أمريكا الشمالية
مقالات فيها مصدر و 3000 بايت